Луиш ди Камоинш
Тя цялата е благост просветлена…

Превод от португалски: Симеон Хаджикосев, 1984

chitanka.info

Тя цялата е благост просветлена,

тя на земята рая е свалила;

сред перли и рубин — усмивка мила,

под сняг и злато — роза въжделена.

В постъпките си уравновесена,

и ум, и дързост вещо откроила,

а те изкусни са, с могъща сила

и хубостта й с прелест е споена.

Речта й ту живот, ту смърт раздава

и сладостна е нейната присъда;

от нея вкусвам дъх благоговеен;

с оръжия такива ме пленява —

да бъда роб, Амур, но не да бъда

лишен от славата на пленник неин.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.